" Die Vrystaat " deur S. Ign. MOCKE
S. Ign. Mocke Die Vrystaat En wasig beef die hitte oor die veld, Waar steekgrassaad witgolwend heen galop, Vér teen die Suide, waar die songloed smelt, Steek yl vlieswolkies teen die stoflig op. En soos 'n luislang, onbeweeglik stil, Streep oor die veld 'n bruinrug heuwelry, Waar sonlig op die skurwe rotse tril, Een enkel skaap in blou karreebos wei. Vlak bo die hooggebulte westerlyn Wieg boomplantasies in die songloed rond. Ver agter skemer dof 'n berg se kruin, Hier voor my strek die swartgebarste grond En eindloos wyd strek doods en kaal Verskroeide vlaktes waar die stofson straal. Druk gedig